CELEX: 62018TN0755
Language: sk
Date: 2018-12-22 00:00:00
Title: Vec T-755/18: Žaloba podaná 22. decembra 2018 – FL Brüterei M-V a i./Komisia

11.3.2019   
            
            
               SK
            
            
               Úradný vestník Európskej únie
            
            
               C 93/65
            
         
      Žaloba podaná 22. decembra 2018 – FL Brüterei M-V a i./Komisia
      (Vec T-755/18)
      (2019/C 93/86)
      Jazyk konania: nemčina
      
         Účastníci konania
      
      
         Žalobkyne: FL Brüterei M-V GmbH (Finkenthal, Nemecko), Erdegut GmbH (Finkenthal), Ökofarm Groß Markow GmbH (Lelkendorf, Nemecko) (v zastúpení: H. Schmidt, Rechtsanwalt)
      
         Žalovaná: Európska komisia
      
         Návrhy
      
      Žalobkyne navrhujú, aby Všeobecný súd:
      
                  —
               
               
                  zrušil článok 1 ods. 4 vykonávacieho nariadenia Komisie (EÚ) 2018/1584 (1) z 22. októbra 2018, ktoré bolo uverejnené pod číslom L 264/1 v Úradnom vestníku Európskej únie 23. októbra 2018 a ktorým sa mení nariadenie (ES) č. 889/2008 (2) takto: „V článku 42 písm. b) sa dátum „31. decembra 2018“ nahrádza dátumom „31. decembra 2020“,
               
            
                  —
               
               
                  uložil žalovanej povinnosť zaplatiť 2 469 503,44 eura spoločnosti FL Brüterei M-V GmbH a úroky z omeškania odo dňa doručenia žaloby vo výške ôsmych percentuálnych bodov nad základnou sadzbou Európskej centrálnej banky ročne, ako aj
               
            
                  —
               
               
                  konštatoval, že žalovaná má povinnosť nahradiť žalobkyniam ďalšiu škodu, ktorá im vznikla v dôsledku toho, že Komisia povolila vykonávacím nariadením (EÚ) 2018/1584 novú dvojročnú výnimku, ktorou sa umožňuje pre prípad, že nie „sú k dispozícii“ žiadne kurčatá z ekologického chovu, zaradiť konvenčné kurčatá do ekologického chovu kurčiat bez toho, aby Komisia napriek tomu, že je to jej povinnosť, túto výnimku podľa článku 22 ods. 2 nariadenia (ES) č. 834/2007 (3) v nevyhnutnom rozsahu „obmedzi[la] na minimum“, že využitie výnimky predpokladá, že v okruhu do 700 kilometrov od lokality chovu kurčiat neponúka žiadna liaheň kurčatá z ekologického chovu, a že dôkaz o chýbajúcej dostupnosti kurčiat z ekologického chovu má pozostávať z neúspešnej objednávky v troch liahňach, ktoré sú známe ako liahne dodávajúce kurčatá z ekologického chovu, a nie z dopytu adresovaného liahňam, ktoré sú známe tým, že neponúkajú kurčatá z ekologického chovu.
               
            
         Dôvody a hlavné tvrdenia
      
      Žaloba je založená na týchto dôvodoch.
      
                  1.
               
               
                  Prvý žalobný dôvod: neplatnosť regulačného aktu
                  
                              —
                           
                           
                              V rámci prvého žalobného dôvodu sa vytýka, že žalovaná porušila svoju povinnosť obmedziť na minimum výnimky zo zásady zakotvenej v článku 14 ods. 1 písm. a) nariadenia (ES) č. 834/2007, podľa ktorej sa mláďatá pre ekologickú živočíšnu výrobu musia narodiť a chovať na ekologických farmách.
                           
                        
                              —
                           
                           
                              V tejto súvislosti sa tvrdí, že predĺženie výnimky o dva roky porušuje požiadavku uvedenú v článku 22 nariadenia (ES) č. 834/2007, podľa ktorej sa majú výnimky obmedziť na minimum. Neexistencia kvalitatívnych podmienok a obmedzení umožňuje podľa žalobkýň zneužívajúci postup, ako to žalovaná konštatovala v prípade Holandského kráľovstva.
                           
                        
            
                  2.
               
               
                  Druhý žalobný dôvod: zodpovednosť za administratívnu ujmu podľa článku 340 druhého odseku ZFEÚ
                  
                              —
                           
                           
                              V rámci druhého žalobného dôvodu sa uvádza, že žalovaná nezabezpečila, aby Holandské kráľovstvo dodržalo pravidlo v článku 42 písm. b) nariadenia (ES) č. 889/2008.
                           
                        
                              —
                           
                           
                              V tejto súvislosti sa tvrdí, že žalobkyniam bola v dôsledku pochybenia žalovanej spôsobená strata príjmov, keďže žalovaná neprimäla holandské orgány k primeranému správaniu, pokiaľ ide o využívanie kurčiat z ekologického chovu v rámci ekologického chovu kurčiat.
                           
                        
            
                  3.
               
               
                  Tretí žalobný dôvod: zodpovednosť za ujmu pri uplatňovaní vykonávacích právomocí
                  
                              —
                           
                           
                              V rámci tretieho žalobného dôvodu sa vytýka, že prijatím novej výnimky, ktorá je len časovo ohraničená a nepodlieha žiadnym kvalitatívnym podmienkam a požiadavkám, žalovaná porušila ustanovenia článku 22 nariadenia (ES) č. 834/2007 a konala nad rámec právomocí, ktoré jej boli zverené.
                           
                        
            
         (1)  Vykonávacie nariadenie Komisie (EÚ) 2018/1584 z 22. októbra 2018, ktorým sa mení nariadenie (ES) č. 889/2008, ktorým sa ustanovujú podrobné pravidlá implementácie nariadenia Rady (ES) č. 834/2007 o ekologickej výrobe a označovaní ekologických produktov so zreteľom na ekologickú výrobu, označovanie a kontrolu (Ú. v. EÚ L 264, 2018, s. 1).
      
         (2)  Nariadenie Komisie (ES) č. 889/2008 z 5. septembra 2008, ktorým sa ustanovujú podrobné pravidlá implementácie nariadenia Rady (ES) č. 834/2007 o ekologickej výrobe a označovaní ekologických produktov so zreteľom na ekologickú výrobu, označovanie a kontrolu (Ú. v. EÚ L 250, 2008, s. 1).
      
         (3)  Nariadenie Rady (ES) č. 834/2007 z 28. júna 2007 o ekologickej výrobe a označovaní ekologických produktov, ktorým sa zrušuje nariadenie (EHS) č. 2092/91 (Ú. v. EÚ L 189, 2007, s. 1).